
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL




Tasg 1
Rhan A

Adolygiad Datblygiadol 

Arweiniad: 
Mae Tasg 1 rhan A yn gofyn i chi ddefnyddio model adfyfyrio i fyfyrio ar eich arfer blaenorol a’ch anghenion datblygiadol i’r dyfodol. Dylech ei chwblhau trwy ystyried y gwaith rydych chi wedi’i wneud ers cymhwyso. Wrth drafod â’ch mentor a/neu eich goruchwyliwr/rheolwr llinell, nodwch eich anghenion datblygiadol i’r dyfodol fel rhan o’ch Cynllun Unigol Tair Blynedd Gyntaf o Ymarfer o dan bob un o’r 3 deilliant dysgu isod.
Rhaid i chi fodloni’r Deilliannau Dysgu ar gyfer y dasg hon (gweler atodiad 4 y llawlyfr).

Atebwch holl elfennau’r cwestiwn isod.


	Cwestiwn:

Gan ddefnyddio model adfyfyriol, myfyriwch yn feirniadol ar eich datblygiad proffesiynol ers cymhwyso’n weithiwr cymdeithasol. Ar sail hyn ac wrth drafod â’ch mentor/goruchwyliwr/rheolwr llinell, ewch ymlaen i nodi a chyfiawnhau eich anghenion datblygiadol i’r dyfodol dros y 12 mis sydd i ddod o dan bob un o 3 deilliant dysgu Gofal Cymdeithasol Cymru (GCC) a restrir isod, gan roi o leiaf un angen datblygiadol ar gyfer pob un o’r deilliannau dysgu isod:

1. Dadansoddi wrth asesu er mwyn hysbysu ymyriadau.
2. Cydweithio â phobl sydd angen gofal a chymorth, eu gofalwyr a gweithwyr proffesiynol eraill.
3. Ymyriadau a defnyddio barn broffesiynol mewn sefyllfaoedd cynyddol gymhleth.

Rhaid i’r dasg hon gyfeirio at sut mae’r oruchwyliaeth, yr hyfforddiant, y dysgu a’r ymchwil wedi dylanwadu ar eich ymarfer, a sut y byddant yn gwneud hynny.


750 o eiriau (+/- 10%:  dylech gynnwys eich cyfrif geiriau gwirioneddol ar ddiwedd pob adran).

Ers cymhwyso fel gweithiwr cymdeithasol, rwyf wedi gweithio mewn tîm plant statudol sydd yn cefnogi plant a theuluoedd. Ar gyfer y dasg yma, byddaf yn defnyddio model myfyriol  gan Kolb (2015), er mwyn fy nghefnogi i feddwl am fy mhrofiadau, myfyrio a gwerthuso fy ymarfer mewn ffordd addas er mwyn edrych ar sefyllfaoedd lle gallaf ailddefnyddio’r sgiliau ac/neu eu gwella (Kolb, 2015). 

Yn ystod fy mlwyddyn gyntaf o ymarfer, rwyf wedi gallu dadansoddi achosion er mwyn rhoi’r ymyrraeth cywir i'w cefnogi. Yn fy rôl bresennol, rwy’n gwneud asesiadau yn ddyddiol, sydd yn cynnwys gwneud asesiadau ar gyfer achosion gofal a chymorth, ac adolygu cynlluniau gofal ar gyfer plant sydd mewn gofal, wrth wneud hyn, mae’n sicrhau bod yr cynlluniau yn cyrraedd eu hanghenion.  

Mae’r profiadau rwyf wedi ei gael o fewn fy swydd wedi bod yn ganolog i fy natblygiad fel gweithiwr cymdeithasol, mae wedi cryfhau fy sgiliau asesu a dealltwriaeth o anghenion pobl ifanc, ac wrth fyfyrio ar fy ymarfer, rwyf wedi dysgu ac ehangu fy nealltwriaeth o fy nghyfrifoldebau i gefnogi unigolion i gyrraedd eu dymuniadau ac deall eu teimladau a clywed eu llais, mae hyn yn rhan hanfodol o’r broses asesu. Mae’r egwyddorion hyn yn cael eu gweld o fewn Adran 6 o Ddeddf Gwasanaethau Cymdeithasol a Llesiant (Cymru) 2014, sy’n rhoi llais a rheolaeth i ddefnyddwyr gwasanaeth. Mae defnyddio Cod Ymarfer Proffesiynol yn gosod safonau ar fy ymarfer o ddydd i ddydd Gofal Cymdeithasol (2017). 

Mae defnyddio deddfwriaeth a chod ymarfer yn fy ngalluogi i gefnogi pobl ifanc mewn ffordd sydd yn foesegol, addas ac yn canolbwyntio ar yr unigolion.  

Wrth edrych ymlaen, gallaf adnabod yr angen i ddatblygu fy sgiliau i asesu achosion cymhleth a hynny gan bod asesu risg yn broses cymhleth ond hefyd yn rhan hanfodol o waith cymdeithasol. Yn ôl Kemshall et al, (2013), mae asesu risg yn gofyn am ddealltwriaeth manwl, clir gyda dull strwythuredig, a defnyddio tystiolaeth clir a chywir. Wrth i mi ddatblygu, bydd yn ddisgwyliedig i mi allu asesu risg drwy weithdrefnau amddiffyn plant, sydd yn cynnwys ffactorau risg uchel, ar gyfer hyn bydd angen hyder, gwybodaeth manwl a chywir, a sgiliau dadansoddol cryf. 

Gwelaf bod sesiynau goruchwyliaeth fel elfen hynod bwysig yn ystod fy natblygiad proffesiynol, wrth gael goruchwyliaeth mae’n datblygu fy sgiliau myfyrio a dadansoddi a sicrhau bod fy ymarfer yn parhau i fod yn seiliedig ar dystiolaeth ac fy mod yn gallu ymateb i anghenion cymhleth. 

Gwelir bod Howe & Gray (2013), yn nodi bod goruchwyliaeth yn cynnig cyfle i ymarferwyr archwilio eu hymarfer, derbyn adborth, a datblygu mewn ffordd positif.  
 
Yn seiliedig ar fodel Kolb (2015), rwyf wedi adlewyrchu ar fy mhrofiadau ac wedi dysgu bod cydweithio â phobl sydd yn derbyn gofal a chefnogaeth yn hanfodol i adeiladu a chynnal perthnasoedd positif a chryf. Mae cysondeb yn fy ymddygiad yn hynod bwysig wrth ymarfer sydd yn rhoi sicrwydd i unigolion fy mod yn bresennol ac yn ddibynadwy. 

Yn ystod y flwyddyn, rwyf wedi mynychu cwrs tri diwrnod o Gyfathrebu yn Gydweithredol sydd wedi ei seilio ar egwyddorion cyfweld (Miller and Rollnick, 2023). Mae mynychu yr hyfforddiant hwn wedi ehangu fy nealltwriaeth o gyfathrebu effeithiol ac wedi cryfhau fy sgiliau cyfathrebu. Trwy ddefnyddio cwestiynau agored, gallaf annog unigolion i rannu eu teimladau a’u dymuniadau sydd yn canolbwyntio ar eu hanghenion. 

Mae’r dulliau hyn bellach wedi’u hymgorffori yn fy ymarfer yn ddyddiol, a gallaf weld sut mae cyfathrebu agored a chydweithredol yn cryfhau y berthynas ac yn galluogi unigolion i gael cefnogaeth sydd yn cyrraedd eu anghenion nhw.  

Yn ogystal, rwyf wedi gweld y pwysigrwydd o weithio o fewn fframwaith Mwy na Geiriau, 2012,  Mae’r gallu i gynnig asesiadau yn Gymraeg yn hanfodol i sicrhau bod unigolion yn gallu mynegi eu barn, eu teimladau a’u dymuniadau yn eu mamiaith. Mae hyn yn rhoi’r teimlad o berthyn ac yn dangos bod gweithwyr proffesiynol yn gwrando ac yn parchu hunaniaeth ieithyddol. 

Drwy’r profiadau hyn, rwyf wedi datblygu ffordd o gyfathrebu  sensitif, cydweithredol ac ymatebol, sydd yn gwella ansawdd fy ymarfer ac yn cryfhau’r berthynas gyda’r bobl sydd yn cael eu cefnogi. 

 
Fel gweithiwr cymdeithasol, rwy’n defnyddio barn broffesiynol yn ddyddiol wrth ymateb i achosion, gan gynnwys rhai cymhleth ac amddiffyn plant. Mae’r gallu i wneud penderfyniadau gwybodus ac sensitif yn hanfodol yn fy rôl, ac rwy’n awyddus i barhau i  ddatblygu’r sgil hwn. 

Mae’r gallu i ddadansoddi drwy asesu a chydweithio ag asiantaethau, teuluoedd a phlant yn hynod bwysig yn fy ymarfer. Trwy’r broses asesu, rwy’n dysgu i ddeall risgiau, anghenion ac adnoddau sydd ar gael. Mae cydweithio yn hynod bwysig er mwyn rhannu gwybodaeth sydd yn cryfhau fy ngallu i wneud penderfyniadau proffesiynol mewn sefyllfaoedd heriol. 

Rwy’n cydnabod bod cael hyfforddiant, goruchwyliaeth ac adborth yn hynod bwysig ar gyfer fy ymarfer i fel gweithiwr cymdeithasol, ac fy nod yw i barhau er mwyn  gweithio’n dryloyw, moesegol ac yn sensitif i anghenion y rhai rwy’n eu cefnogi. 

(Geiriau  - 810)








Tasg 1 
Rhan B 
Adolygiad Datblygiadol 

Arweiniad:
Cwestiwn dwy ran yw Tasg 1 rhan B, a pharhad o dasg 1 rhan A, ac mae’n rhaid i chi gyfeirio at fodel adfyfyriol yn y dasg hon.
Gwnewch yn siŵr eich bod yn bodloni’r deilliannau dysgu gofynnol ar gyfer y dasg hon (Gweler atodiad 4 y llawlyfr) a’ch bod yn ateb dwy ran y cwestiwn.

Atebwch holl elfennau’r cwestiwn isod. 

	Cwestiwn
Defnyddiwch fodel adfyfyriol i fyfyrio’n feirniadol ar yr anghenion dysgu a nodwyd gennych yn nhasg 1 rhan A o dan bob un o 3 deilliant dysgu GCC.
Rhaid i hyn gynnwys cyfeiriad at hyfforddiant, dysgu, ymchwil a goruchwyliaeth a myfyrio gyda’ch mentor/goruchwyliwr/rheolwr llinell ar y graddau yr ydych wedi cyflawni eich deilliannau dysgu.
Nodwch eich anghenion dysgu i gefnogi eich datblygiad yn y broses o drawsnewid i ddod yn ymarferydd profiadol yn eich gyrfa at y dyfodol ar ôl cwblhau’r rhaglen hon. 

650 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Byddaf yn parhau i ddefnyddio model myfyriol Kolb (2015) ar gyfer ran B i ddadansoddi fy natblygiad ers cwblhau rhan A.  

Yn ystod y cyfnod hwn o ymarfer, rwyf wedi datblygu fy ngwybodaeth a chynyddu fy mhrofiad o gydweithio gyda phobl sydd angen gofal a chymorth. Trwy barhau i ddysgu a datblygu yn ystod y amser hyn, cefais y cyfle i weithio gyda unigolion amrywiol sydd wedi cael eu cefnogi gan eiriolwyr. 

Wrth fyfyrio, rwy’n parhau i weld bod rol o fod yn eiriolwr yn bwysig er mwyn lleisio a rhannu dymuniadau person yn annibynnol. Fodd bynnag, rwyf bellach yn sylweddoli y gallaf hefyd gyflawni hyn drwy gyfathrebu effeithiol, gan sicrhau bod barn a dymuniadau'r unigolyn yn cael eu clywed a'u parchu. 

Rwyf wedi dysgu bod eiriolaeth yn fwy cymhleth ac yn chwarae rhan bwysig wrth weithio gyda phobl sydd angen cymorth. Mae Tarshish, David a Krumer-Nevo (2024) yn nodi bod eiriolaeth yn rhan allweddol o waith cymdeithasol, ac yn fodel sy’n cyfuno dull gofal sy’n ymwybodol o drawma, gan fynd i’r afael ag anghydbwyseddau grym mewn ffordd fwy sensitif. 

Cyn hyn, doeddwn i ddim yn ymwybodol o’r dull hwn, ac roedd fy nealltwriaeth gychwynnol yn gyfyngedig. Drwy ddefnyddio model Kolb (2015), rwy’n sylweddoli bod y diffyg dealltwriaeth wedi effeithio ar fy ymarfer. Ond erbyn hyn, drwy ddefnyddio’r dull yma o eiriolaeth, rwy’n gallu gwella fy ymarfer, cydweithio’n well ag eiriolwyr ac asiantaethau, a chysylltu gwasanaethau’n fwy effeithiol ar ran unigolion 

Wrth edrych yn ôl ar fy nodau o dasg A, gan ddefnyddio camau o fodel Kolb (2015), rwy’n teimlo fy mod wedi datblygu fy sgiliau dadansoddi mewn sefyllfaoedd ac gyda’r gallu I wneud asesiadau cymhleth. Dros y flwyddyn ddiwethaf, rwyf wedi cael achosion mwy cymhleth, gan gynnwys achosion amddiffyn plant, camfanteisio troseddol a rhywiol ar blant, ac unigolion sy’n peri risg sylweddol i’w hunain neu i eraill. 

Mae ymchwil Devine (2015), yn dangos bod asesiadau ym maes gwaith cymdeithasol yn chwarae rhan allweddol mewn gwneud penderfyniadau sy’n gallu cael effaith  enfawr ar deuluoedd, yn enwedig pan fo gwasanaethau’n dod yn rhan o’u bywydau mewn cyfnodau anodd. 
Yn anffodus, nid wyf wedi gallu mynd ar hyfforddiant o dystiolaeth gorau er gyfer cynnal ymchwiliadau o dan Adran 47 Deddf Plant 1989 gan mai dim ond unwaith y flwyddyn mae’r cyfle I allu mynychu gyda llefydd cyfyngiedig, mae fy enw lawr i'w fynychu ym 2026.  
Er hyn, mi rydw wedi cael y cyfle i gyd-weithio gyda gweithwyr cymdeithaso profiadaol i edrych ar sut mae’r asesiadau o Adra n 47 yn cael ei wneud, ac mae’r profiadau o gysgodi gweithwyr wedi rhoi cyfle i mi gynnal asesiadau ac yn fy atgoffa fy hun am wybodaeth am brosesau diogelu. Wrth i mi gael mwy o brofiad ymarferol a hyfforddiant,mae’n fy allugoi i ddefnyddio a datblygu fy sgiliau dadansoddi yn barhaus. Rwy’n bwriadu chwilio am hyfforddiant pellach ar bynciau cymhleth fel ymddygiad rhywiol niweidiol er mwyn gwella fy sgiliau dadansoddi ac asesu, a darparu gwasanaethau gwell i unigolion. 

Wrth edrych yn ol ar fy natblygiad er gymhwyso, mae goruchwyliaeth wedi bod ac yn parhau i fod yn rhan allweddol o fy ngwaith. Mae Ravalier et al. (2023) yn nodi bod goruchwyliaeth effeithiol yn datblygu unigolyn yn broffesiynol ac yn personol, mae’n sicrhau  atebolrwydd i’r gwasanaeth. 

Rwy’n ffodus o gael goruchwyliaeth yn reolaidd gyda fy rheolwr a hefyd gyda fy mentor. Yn y sesiynau hyn gyda fy mentor, rwyf wedi gallu myfyrio’n ddwfn ar achosion cymhleth a wedi datblygu fy marn broffesiynol. 

Yn hytrach na chael atebion gan uwch weithwyr, rwy’n cael fy annog i feddwl drosof fy hun gan ddefnyddio profiad, deddfwriaeth, prosesau a gwybodaeth i ddod o hyd i atebion neu ddulliau, wrth wneud hynmae’n cynyddu fy hyder i wneud penderfyniadau mewn sefyllfaoedd cymhleth, ac yn parhau gydar cyfle i fyfyrio’n gyson ar achosion penodol neu ar fy ymarfer yn gyffredinol.

(Geiriau - 637)


	Cwestiwn

Myfyriwch ar yr adborth rydych chi wedi’i dderbyn gan unigolion sydd angen gofal a chymorth a/neu eu gofalwyr ac eglurwch sut mae’r wybodaeth hon wedi helpu i ddylanwadu ar eich arfer a’ch datblygiad proffesiynol i’r dyfodol.

100 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Mae cael adborth gan yr unigolion rwy’n eu cefnogi yn rhan allweddol o fy ngwaith. Rwy’n gorffen pob cyfarfod gyda chrynodeb o’r hyn a gafwyd ei drafod.
Un adborth a dderbyniais gan unigolyn oedd fy nghysondeb a’m hymrwymiad. Yn aml, byddent yn anghytuno â rhai o’r sylwadau neu’r arsylwadau a oedd yn cael ei wneud. Er gwaethaf yr heriau hyn wrth gynnal ymgysylltiad a gwrando ar yr unigolyn rhannwyd ei bod yn gwerthfawrogi’r ffaith fy mod yn parhau i ddychwelyd, ac fy mod pob amser yn gwrando. Roeddent yn gwerthfawrogi fy nghysondeb a’r gofal a ddangosais tuag atynt.

(Geiriau – 98)

Cyfanswm tasg 1 rhan B, 750 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

(Geiriau – 735)

